Os seus pais aínda tardarían en regresar do traballo. Primeiro  viría a nai, arredor das seis e media ou das sete da tarde. Sentaría diante do  televisor para ver o concurso Isto faino calquera, aínda que non era o seu favorito. Pero é que a nai de Nicolás víaos todos, era tola polos concursos da televisión. Escribía cartas sen parar e só a chamaran para participar nun por teléfono. Púxose tan nerviosa e aturullouse de tal maneira, que non deu pé con bóla nas respostas.
Pasou oito días lamentándose de que as sabía, pero os nervios non lle deixaran pensar as respostas como é debido e por iso fallara. E algo así debeu ser, porque non atinou nin unha. Máis aínda nalgúns dos casos respondeu verdadeiros disparates, como cando dixo que os habitantes de Córsega eran os corzos e os de Bulgaria os vulgares…
